Wikipedia på bokmål og riksmål

Wikipedia på bokmål og riksmål er en norskspråklig utgave av Wikipedia, etablert i 2001. 

Opprinnelig omfattet den alle de norske målformene. I 2004 ble det opprettet en egen utgave for nynorsk, og året etter gikk den fellesnorske utgaven over til å være en utgave for bokmål og riksmål. Siden 2004 eksisterer det derfor to norskspråklige utgaver av Wikipedia: Wikipedia på bokmål og riksmål, grunnlagt som Wikipedia på norsk 26. november 2001, og Wikipedia på nynorsk, grunnlagt 31. juli 2004.

Historie 

Wikipedia på norsk er en av de eldste Wikipedia-utgavene. Den ble opprettet samme år som Wikipedia-prosjektet ble grunnlagt; som den 16. og siste utgaven i 2001. 

Wikipedia på norsk er den nest eldste av de skandinaviske utgavene. Det norske prosjektet var imidlertid inaktivt i lengre tid, og ble først gjenopplivet høsten 2003 etter at Wikipedia skiftet programvare fra UseModWiki til fase 3, som da allerede hadde vært brukt av de fleste større prosjektene siden 2002. Oppgraderingen skjedde 15. desember 2003 og den første dagen registrerte rundt ti personer seg som brukere. De fleste eksisterende artiklene (ca. 700) ble slettet eller fullstendig nyskrevet i perioden fra desember 2003 til januar 2004, og antallet artikler hadde ved utgangen av 2004 nådd 15 000. Dermed var Wikipedia på norsk i denne perioden en av de raskest voksende utgavene.

I februar 2006 ble bokmål- og riksmålsutgaven den 13. utgaven som passerte 50 000 artikler, og ett år senere, den 14. til å nå 100 000 artikler. Utgaven var høsten 2018 den 21. største utgaven etter antall artikler. Den 30. januar 2008 passerte Wikipedia på bokmål og riksmål 150 000 artikler, og den 13. desember samme år passerte den 200 000 artikler. Milepælen med 250 000 artikler ble nådd den 2. mars 2010. 

Wikipedia ved Wikimedia Norge fikk i 2011 Folkeopplysningsprisen.

Skandinavisk samarbeid 

Ettersom norsk, dansk og svensk er innbyrdes forståelige språk har det helt fra begynnelsen i varierende grad vært et samarbeid mellom de skandinaviske utgavene. Dette var fra 2002 organisert i nettverket WIKIng og senere gjennom skanwiki-seksjonen på Wikimedias metawikiside. En del av samarbeidet er delingen av anbefalte artikler mellom de forskjellige skandinaviske utgavene, som begynte i 2004. I oppbyggingsfasen (2003, begynnelsen av 2004) baserte Wikipedia på norsk seg særlig på import av artikler fra den da betydelig større danske utgaven.

Nettadresser 
Wikipedia på norsk brukte opprinnelig adressen no.wikipedia.com. I forbindelse med at Wikipedia gikk over fra å bruke wikipedia.com til å bruke wikipedia.org som hoveddomene ble adressen endret til no.wikipedia.org. Denne adressen ble beholdt etter at utgaven i 2005 gikk over til kun å omfatte bokmål og riksmål. Utgaven på nynorsk bruker adressen nn.wikipedia.org.

Statistikk for Wikipedia på bokmål/riksmål

Antall artikler 
Desember 2004: 15 000 artikler
Februar 2006: 50 000 artikler
Februar 2007: 100 000 artikler
Januar 2008: 150 000 artikler
Desember 2008: 200 000 artikler
Mars 2010: 250 000 artikler
6. mai 2011: 300 000 artikler
7. august 2012: 350 000 artikler
14. november 2013: 400 000 artikler
2. jan. 2019: 500 000 artikler
17. okt. 2022: 600 000 artikler

I dag, . :  artikler

Antall sider totalt 
  9. mars 2009: 500 000 sider
 22. januar 2011: 700 000 sider
 15. november 2021: 1 617 620 sider
 I dag, . :  sider

Antall redigeringer 
26. des. 2005: 500 000 redigeringer
 5. juni 2006: 1 000 000 redigeringer
25. mars 2007: 2 000 000 redigeringer
23. nov. 2007: 3 000 000 redigeringer
 5. juli 2008: 4 000 000 redigeringer
23. jan. 2009: 5 000 000 redigeringer
13. sept 2009: 6 000 000 redigeringer
19. apr. 2010: 7 000 000 redigeringer
 3. des. 2010: 8 000 000 redigeringer
15. okt. 2011: 10 000 000 redigeringer
15. okt. 2021: 21 974 666 redigeringer
 I dag, . :  redigeringer.

 For aktuelle tall, se oversikten Spesial:Statistikk.

Se også 
 Wikipedia:Historien om Wikipedia på bokmål og riksmål
 Wikipedia på nynorsk

Referanser

Litteratur 
 (16. mai 2005).  Deling og samarbeid på de skandinaviske Wikipediaene. Wikipedia Signpost.

Eksterne lenker 
 

Norske oppslagsverk
Norske nettsteder
Norsk
Etableringer i 2001
2001 i Norge